EFTA-TILSYNSMYNDIGHEDENS BESLUTNING Nr. 88/94/KOL af 20. juli 1994 om den anden ændring af procedurereglerne og de materielle regler vedrørende statsstøtte

EFTA-TILSYNSMYNDIGHEDEN

har ændret procedurereglerne og de materielle regler for statsstøtte (1), der blev vedtaget den 19. januar 1994 (2), og ændret første gang den 11. maj 1994 (3), som følger:

1. Punkt 1 i kapitel 28 i retningslinjerne for statsstøtte affattes således:

»I overensstemmelse med grundprincipperne for regionalstøtte, som er defineret ovenfor, og under anvendelse af fælleserklæringen om EØS-aftalens artikel 61, stk. 3, litra c), har EFTA-Tilsynsmyndigheden vedtaget metoder til anvendelse af EØS-aftalens artikel 61, stk. 3, litra a) og c). Disse vurderingsmetoder beskrives nedenfor.«

2. Punkt 2 i kapitel 28 i retningslinjerne for statsstøtte udgår.

3. Sektion 28.2.1., punkt 2, andet led i retningslinjerne for statsstøtte affattes således:

»- i analysens første stadium vurderes den socio-økonomiske situation i en given region på basis af følgende tre alternative kriterier: bruttonationalprodukt (BNP) per capita eller bruttoværditilvæksten i faktorpriser, strukturel arbejdsløshed og lav befolkningstæthed.«

4. Der indsættes en ny sektion 28.2.3.:

»28.2.3. Første stadium i analysen vedrørende regioner med en meget lav befolkningstæthed (4)

28.2.3.1. Tærskel for befolkningstæthed

1) For at tage højde for særlige regionaludviklingsproblemer, der skyldes demografiske forhold, kan regioner på NUTS III-niveau med en befolkningstæthed på under 12,5 pr. km2 ligeledes modtage regionalstøtte i henhold til undtagelsen i artikel 61, stk. 3, litra c).

2) Indførelsen af denne tærskel for fortolkningen og anvendelsen af EØS-aftalens artikel 61, stk. 3, litra c), vedrørende regionalstøtte kan baseres på nedenstående faktorer:

3) I fælleserklæringen om EØS-aftalens artikel 61, stk. 3, litra c), erkendes det, at de indikatorer, der anvendes i første stadium af metoden ikke giver et korrekt billede af de særlige regionale problemer i nogle af de kontraherende lande, især de nordiske lande (Norge, Sverige, Finland og Island). I disse lande er der vigtige aspekter af de regionale forhold, som indikatorerne formodes at beskrive, der ikke er dækket af den analysemetode, der anvendes til afgørelse af, om en given region er berettiget til støtte, og som er beskrevet i sektion 28.2.2. i disse retningslinjer.

4) Dette skyldes især en række særlige træk, der er fælles for de nordiske lande. Det drejer sig om særlige geografiske forhold, nemlig visse områders fjerne beliggenhed mod nord, barske vejrforhold og meget lange afstande inden for de nationale grænser i det pågældende land samt visse områders meget lave befolkningstæthed. Der er her tale om særlige faktorer, der ikke afspejles i de statistiske indikatorer, der er nævnt i sektion 28.2.2.

5) Der må derfor gennemføres en kvalifikationsanalyse, hvor der tages højde for disse problemer. En sådan analyse skal kunne finde generel anvendelse, dvs. være anvendelig på et hvilket som helst land. Den bør ligeledes indarbejdes i metoden for anvendelse af EØS-aftalens artikel 61, stk. 3, litra c), for ikke at bringe uorden i metoden til vurdering af regionalstøtte. Hvis der skal være tale om en objektiv analyse, der erga omnes er gyldig, skal den udgøre et alternativ til beskæftigelses- og BNP-analyserne, der anvendes på metodens første stadium. Dette indebærer, at enhver region, der svarer til regioner på NUTS III-niveau, og som har det krævede arbejdsløshedsniveau eller BNP-niveau, eller som opfylder kriterierne i den nye analyse, kan modtage regionalstøtte, hvis de rette omstændigheder er til stede, og efter godkendelse fra EFTA-Tilsynsmyndigheden.

6) Med udgangspunkt heri må det antages, at en tærskel for befolkningstæthed på under 12,5 pr. km2 kan give et korrekt billede af de nævnte regionale problemer. Alle regioner på NUTS III-niveau med en befolkningstæthed på under 12,5 pr. km2 vil herefter kunne drage fordel af undtagelsen vedrørende regionalstøtte efter EØS-aftalens artikel 61, stk. 3, litra c), forudsat at EFTA-Tilsynsmyndigheden har foretaget en vurdering og truffet beslutning herom.

28.2.3.2. Kriterier for transportstøtte

1) Analysen vedrørende befolkningstæthed løser på tilfredsstillende vis problemet med underbefolkning i visse regioner, men det løser ikke et andet regionalt handicap i de nordiske lande, nemlig de ekstraomkostninger, som virksomhederne har på grund af de lange afstande og de barske vejrforhold. Disse faktorer påvirker den regionale udvikling på to måder. Virksomheder i sådanne regioner kan føle sig foranlediget til at flytte til mindre afsidesliggende områder, hvor der er bedre muligheder for økonomisk vækst, og virksomheder kan beslutte slet ikke at etablere sig i disse afsidesliggende områder.

2) EFTA-Tilsynsmyndigheden kunne derfor beslutte at tillade en begrænset og skønsmæssig støtte til virksomheder som delvis kompensation for de ekstra transportomkostninger, hvilket ville være i den fælles interesse. En sådan kompensation skal imidlertid opfylde følgende betingelser:

- Der kan kun ydes støtte til virksomheder, der er beliggende i områder, der på basis af analysen vedrørende befolkningstæthed kan modtage regionalstøtte.

- Støtten må kun ydes for at kompensere for ekstra transportomkostninger. Den pågældende EFTA-stat skal bevise, at en sådan kompensation kan begrundes objektivt. Der må aldrig være tale om overkompensation. Der skal tages højde for andre transportstøtteordninger, herunder EØS-aftalens artikel 49 og 51.

- Der må kun ydes støtte til ekstra transportomkostninger af varer inden for det pågældende lands nationale grænser. Der kan ikke ydes eksportstøtte.

- Der skal på forhånd kunne sættes beløb på støtten med udgangspunkt i et støtte-pr.-kilometer-forhold eller en kombination af et støtte-pr.-kilometer- og et støtte-pr.-vægtenhed-forhold, og der skal udarbejdes en årsrapport, af hvilken det bl.a. fremgår, hvilken udregningsmetode der er valgt.

- Vurderingen af ekstraomkostningerne skal baseres på den mest økonomiske transportform og den korteste vej mellem produktions- eller forarbejdningsstedet og afsætningsstedet.

- Der må ikke ydes støtte til transport eller fremsendelse af en virksomheds produkter uden en alternativ beliggenhed (produkter fra udvindingsindustrien, vandkraftværker osv.)

- Transportstøtte til virksomheder inden for industrier, som EFTA-Tilsynsmyndigheden anser for at være følsomme (motorkøretøjer, tekstiler, syntetiske fibre, EKSF-produkter og ikke-EKSF-stål), er underkastet de gældende bestemmelser for sektorstøtte for den pågældende industri og skal i særdeleshed overholde de særlige forpligtelser vedrørende anmeldelse, der er nævnt i de relevante kapitler i retningslinjerne eller i den i punkt 1a i bilag XV til EØS-aftalen nævnte retsakt (5).

- Landbrugsprodukter, der falder ind under bestemmelserne i bilag II i EF-traktaten, og som også falder ind under EØS-aftalen, er ikke dækket af denne foranstaltning (6).

- Eventuelle planer om at indføre nye ordninger eller ændre eksisterende ordninger vedrørende transportstøtte skal være tidsbegrænsede og må ikke være mere gunstige end allerede eksisterende ordninger i den pågældende EFTA-stat.

3) EFTA-Tilsynsmyndigheden har til hensigt at gennemgå eksisterende ordninger vedrørende transportstøtte med udgangspunkt i disse kriterier senest tre år efter EØS-aftalens ikrafttræden.

.«

5. Sektion 28.2.3. bliver sektion 28.2.4.

Første punktum i punkt 1 i denne sektion affattes således:

»1) Det første stadium i den ovenfor nævnte analyse gør det muligt at foretage en grundlæggende undersøgelse af en regions socio-økonomiske situation både i en national sammenhæng og i en EØS-sammenhæng med hensyn til arbejdsløshed, indkomstniveau og lav befolkningstæthed.«

Punkt 3 i denne sektion affattes således:

»3) Det er muligt, at de øvrige relevante indikatorer er tilstrækkelige til at berettige regionalstøtte selv i regioner, der ikke helt opfylder de tærskler, der fastsættes på første stadium.«

6. Sektion 28.2.4. bliver sektion 28.2.5.

Udfærdiget i Bruxelles, den 20. juli 1994

På EFTA-Tilsynsmyndighedens vegne

Heinz ZOUREK

Medlem af Kollegiet

(1) Herefter benævnt retningslinjerne for statsstøtte.

(2) EFT nr. C 231 af 3. 9. 1994, s. 1.

(3) Se side 32 i denne Tidende.

(4) Dette afsnit svarer til Kommissionens meddelelse om ændringer af metoden for anvendelse af EF-traktatens artikel 92, stk. 3, litra c), på regionalstøtte, vedtaget af Kommissionen den 1. juni 1994.

(5) Kommissionens beslutning nr. 3855/91/EKSF af 27. november 1991 om fællesskabsregler for støtte til jern- og stålindustrien (EFT nr. L 362 af 31. 12. 1991, s. 57).

(6) De tilsvarende betingelser i Kommissionens meddelelse, der er nævnt ovenfor i fodnote 1, lyder således: »landbrugsprodukter i henhold til EF-traktatens bilag II, med undtagelse af fiskeriprodukter, er ikke dækket af nærværende bestemmelser«. Betingelserne i disse retningslinjer for statsstøtte er anderledes, fordi EFTA-Tilsynsmyndigheden ikke har kompetence hvad angår statsstøtte til fiskeri-sektoren